Մենթորության ծրագրի շրջանակում առաջին հանդիպումն ինձ՝ ամերիկահայ երիտասարդիս, հնարավորություն տվեց ծանոթանալու և շփվելու տեղացի հայրենակիցներիս հետ, բացահայտելու նրանց մտքի թռիչքը։ Արդեն ավանդական դարձած միջոցառման՝ Մենթորության օրվա սկզբում «Լույսի» թիմը ներկայացրեց Հիմնադրամի առաքելությունն ու գործունեությունը, իսկ դրանից հետո բոլորս ներգրավվեցինք «Լույս կաֆե» մեթոդով հետաքրքիր քննարկման մեջ․ մեզ խնդրեցին բաժանվել հինգ հոգանոց խմբերի և 10 րոպե տրամադրել տրված 2 հարցին պատասխանելու համար: Առաջին հարցը դեպի ապագա ճամփորդության հետաքրքիր փորձ էր․ մենք պետք է պատկերացնեինք մեզ, մեր ձեռքբերումներն ու կենսաձևը 10 տարի հետո՝ 2027-ին։ Երկրորդ հարցը պահանջում էր վերլուծել Հայաստանի սոցիալական մտածողությունը և անհնարինը հնարավոր դարձնելու ուղիներ առաջարկել՝ ուղղակիորեն կապելով ընտրության և պատասխանատվության զգացումները: